বিশিষ্ট রবীন্দ্র সংগীত শিল্পী সিরাজুল ইসলাম ১৯৪০ সালের ৩ ডিসেম্বর চাঁপাইনবাবগঞ্জ সদর উপজেলার বারোঘরিয়া গ্রামে এক সাংস্কৃতিক পরিবারে জন্মগ্রহণ করেন। তাঁর পিতার নাম প্রয়াত মোজাফফর হোসেন, মাতার নাম প্রয়াত মালেকা বেগম। পারিবারিক উৎসাহেই তাঁর সাংস্কৃতিক জগতে পাদর্পণ। তাঁর সংগীত গুরু বংশী রঞ্জন পাল ও মামা- ওস্তাদ শেখ আব্দুল লতিফ। সিরাজুল ইসলাম ১৯৬২ সালে তদনীন্তন পূর্ব পাকিস্তান শিক্ষা সপ্তাহে রবীন্দ্র সংগীতে সিনিয়র গ্রুপে প্রথম স্থান লাভ করেন। ১৯৬৩ সালে তিনি রাজশাহী বেতার কেন্দ্র থেকে রবীন্দ্র ও নজরুুল সংগীত এবং সেই সময় তিনি রংপুর বেতার কেন্দ্রে থেকেও আধুনিক, রবীন্দ্র ও নজরুল সংগীত পরিবেশন করেন। ১৯৭৭ সাল থেকে অদ্যাবধি বাংলাদেশ বেতার রাজশাহীতে সংগীত পরিবেশেন করে আসছেন। তিনি ২০০২ সালে জুন মাসে ‘এ’ গ্রেডের শিল্পী হিসেবে এবং সংগীত প্রযোজক হিসেবে অন্তর্ভুক্ত হন।